paragraph_text: Studentski centar Rijeka, ustanova je koja više od pola stoljeća brine o standardu studenata Sveučilišta i Veleučilišta u Rijeci i kao takva jedna je od najstarijih članica Sveučilišta. U okviru svojih djelatnosti studentima pruža usluge stanovanja, prehrane, privremenog ili povremenog zapošljavanja te organizira slobodno vrijeme studenata. U skladu sa Statutom Sveučilišta i Pravilnikom MZOS-a, na usluge Studentskog centra u Rijeci imaju pravo i drugi redovni studenti u Republici Hrvatskoj. U nastojanju da odgovori zahtjevima i potrebama suvremenih trendova studiranja (Bolonjski proces) i standarda, Studentski centar Rijeka svoju cjelovitu ponudu usluga prilagođava potrebama studenata te nastavnog osoblja, u čemu ima potporu i suradnju Sveučilišta i svih drugih sastavnica. U posljednje vrijeme prati i usklađuje se s temeljnim smjernicama Strategije Sveučilišta nastojeći doprinijeti njegovome napretku u međunarodnim relacijama i referencama, a također po ulasku RH u Europsku uniju usklađuje se s novim propisima i spremno odgovara novim izazovima u radu.